Snart kan du kjøpe marihuana i Denver og Seattle – helt lovlig

DENVER/SEATTLE (Aftenposten): USA er i ferd med å endre syn på det narkotiske stoffet. Og noen øyner mulighetene til å bli mangemilliardærer.

Cannabisindustrien blomstrer i USA, og Steve Morris ser lyst på fremtiden som marihuanadyrker i Denver. Snart vil alle kunne kjøpe marihuana til privat bruk i to av USAs 50 delstater. Kristoffer Rønneberg

Kristoffer Rønneberg Aftenpostens korrespondent i USA

9. nov. 2013 12:46 Sist oppdatert 16. mai 2014

— Alle kan dyrke marihuana, sier Steve Morris.

37-åringen står i en container full av cannabisplanter med grønne, karakteristiske, taggete blader. Lukten er intens, søt, tung. Plantene strekker seg opp mot de kraftige lysene som er montert i containerens tak. Blomstene – store, klebrige klumper – indikerer at det snart er tid for innhøsting.

- Alle kan dyrke marihuana, gjentar Morris. - Men det er en kunst å gjøre det riktig. Tenk deg en barnehage med 16 barn som alle har ulike behov. Vi har brukt årevis på å finne den riktige sammensetningen av lys, gjødsel, temperatur og fuktighet for hver enkelt planteart. Det du ser her, er veldig god kvalitet, sier han.

Lagerhuset vi står i befinner seg i utkanten av Denver, den største byen i Colorado. Morris viser entusiastisk frem innholdet i de åtte containerne som står plassert her. Alle er stappfulle av marihuanaplanter så sultne på lys at Morris betaler 60.000 kroner i måneden bare i strøm.

Han er sjef for butikken Local Product of Colorado, én av de rundt 350 butikkene som selger marihuanaprodukter til medisinsk bruk i delstaten. Daglig mottar Morris og hans kolleger en strøm av pasienter som har fått beskjed av legen om at en joint kan lindre plagene deres.

«Mile high»

I 20 av USAs 50 delstater, samt i hovedstaden, er medisinsk marihuana nå lovlig. Og i fjor gikk innbyggerne i delstatene Washington og Colorado ett skritt lenger da de stemte gjennom et forslag om å legalisere salget av cannabisprodukter også til ikke-medisinsk bruk.

Salget starter 1. januar.

Denver er kjent som «The Mile High City» fordi byen ligger så høyt over havet. Kallenavnet er i ferd med å bli ytterligere relevant.

— Og vi er ikke skikkelig forberedt. Vi kommer til å ha tomme lagre allerede etter en uke, kanskje allerede 2. januar. Folk kommer til å reise fra hele landet for å feire nyttår her, bare for å få muligheten til å kjøpe lovlig marihuana for første gang, sier Morris, synlig stolt.

Pasientene som besøker butikken Local Product of Colorado får inspisere produktene i et forstørrelsesglass før de kjøper medisinen sin. Kristoffer Rønneberg

I hele år har diskusjonene rast i de to delstatene. Hvordan skal produktet selges? Hvordan skal det skattlegges? Hvor mye skal man få lov til å kjøpe? Og hvordan forholder man seg til at marihuana fortsatt er ulovlig i resten av USA? De føderale myndighetene har gjort det klart at de ikke kommer til å forhindre salget av marihuana i Washington og Colorado. Forutsetningene er at salget skjer i gjennomregulerte former, at mindreårige blir forhindret fra å kjøpe og at man prøver å forhindre storskalasmugling til andre delstater.

For Morris betyr dette at han må dele butikken i to.

— Vi har én del for pasientene og én del for resten. Pasientene er sikret tilgang til det de trenger fordi vi produserer på vegne av dem: De har lov til å dyrke en viss mengde planter hver og gir oss ansvaret for å dyrke dem. Så de trenger ikke bekymre seg. Det er alle de andre som kan oppleve å komme til tomme hyller, sier Morris.

Cannabis-brus

Vi har tatt turen til butikken, som ligger midt i Denver sentrum. Det er hit pasientene kommer for å få medisinen sin. Resepsjonsområdet er rent, lyst og ryddig. Over høyttalerne strømmer en spilleliste med chillout-musikk av typen Zero 7 og Hotel Costes.

Les også Canada åpner for narko- produksjon på fabrikker

Alexenne Greenstone står bak disken og viser gjerne frem produktene.— De siste årene er det kommet utrolig mye nytt på markedet. Det er mer penger i industrien nå, og det betyr at det forskes mye for å skape et større utvalg og bedre produkter, sier hun.

Den ”rene” marihuanaen – altså tørkede blomster, det som ofte omtales som gress – utgjør en liten del av utvalget. I et kjøleskap står flasker som gir ordet rusbrus en ny mening. På en hylle ligger gummibjørner, sjokolader og annet godteri, også dette fullstappet med virkestoffer fra cannabisplanten.

Greenstone viser frem kremer, salver, kaker og iskrem. Mangfoldet er overraskende stort.

— Men det største nå er konsentrater. Jo lenger forskningen kommer, jo lettere er det å skille ut de stoffene man ønsker. Vi har flere pasienter som kun ønsker smertelindring og som ikke har lyst til å bli høye. De kan få et produkt med reduserte mengder THC og med større mengder CBD, sier hun.

CBD, altså cannabidiol, er anerkjent som et mer effektivt legemiddel enn THC, og brukes av amerikanske leger for å lindre alt fra epilepsi til smertelindring. Enkelte mener også at CBD kan virke hemmende for kreftceller. I motsetning til THC har ikke CBD de psykoaktive egenskapene som gjør at man føler seg ruset når man inntar det.

- Det er en revolusjon. Og produktene kommer bare til å bli mer avanserte i tiden fremover, sier Greenstone.

Monique Rydberg selger marihuanaprodukter fra butikken The Joint i Seattle. Her fordeler hun en pose med et halvt kilo gress til mindre brukerdoser. Kristoffer Rønneberg

Hun viser frem ett av de nyeste produktene – en e-sigarett der man setter inn en liten beholder med et konsentrert sekret fra cannabisplanten.— Denne avgir ingen lukt, og den er veldig effektiv. Vi har mange forskjellige typer, også noen uten THC. Man kan ha den med seg på flyet, sier Greenstone.

Skatt til skole

En tur ut i Denvers gater beviser at dette er en by der marihuanabruken blomstrer. På gatehjørnene sitter folk og røyker åpenlyst. Selgere stanser turistene som går langs handlegatene. Lukten av Denver er den søte lukten av cannabis.

Prisen pr. unse (27,3 gram) er nå nede i rundt 150 dollar, både på gaten og i butikkene. Den økte produksjonen har sendt prisene nedover. Men fra januar vil myndighetene kreve inn skatt på salget av marihuanaen som selges i butikkene. Enkelte aktivister frykter at dette vil ødelegge for hele prosjektet.

— Legger du sammen alle skattene, blir det 52 prosent tilsammen, sier Larisa Bolivar, en pionér i legaliseringsprosessen.

Myndighetene i delstaten ser for seg å samle inn 70 millioner dollar i året på salget. Mesteparten av disse pengene skal gå til skolesystemet i delstaten.

For syv år siden åpnet Bolivar og eksmannen den første butikken for medisinsk marihuana i Colorado. Hun er glad for at prosessen er kommet så langt at det snart blir mulig for hvem som helst å kjøpe rusmiddelet i butikkene, men tror at myndighetene er i ferd med å skyte seg selv i foten.

- De høye skattene vil gjøre at folk heller vil kjøpe på gaten enn å gå i butikkene. Dermed styrker vi kartellene og kriminaliteten i byen, sier hun.

Steve Morris er helt uenig.

— Spør deg selv: Vil du kjøpe et ukjent produkt fra en gateselger i en mørk krok av parken, eller vil du komme inn hit i butikken og handle fra folk som vet hva de gjør og som kan gi deg akkurat det du ønsker? Folk er mer enn villige til å betale ekstra for å få et godt produkt, sier han.

Marihuana-kjede

Det er liten tvil om at en ny industri er i emning i USA. Både i Colorado og i Washington er det mange om beinet for å sikre seg lisenser for å selge marihuana. I Washington starter prosessen med å dele ut lisenser 18. november.

Men hvor mye penger ligger det i dette?

— Enorme summer, sier Jamen Shively, en tidligere Microsoft-sjef som nå satser tungt på å bli markedsledende i marihuanaindustrien.

Fra sin base i Seattle i delstaten Washington bygger han i disse dager opp selskapet Diego Pellicer. Målet er å skape marihuanaens svar på kaffekjeden Starbucks, også det et Seattle-basert selskap.

— Hør her, snart vil cannabis være lovlig i hele landet. Det er bare et spørsmål om tid. Vi har regnet ut at markedet totalt ligger på rundt 100 milliarder dollar (600 milliarder kroner) i året. Og vi skal ta halvparten av det markedet, sier Shively.

I april lanserte han selskapet på en pressekonferanse sammen med Mexicos tidligere president Vincente Fox.

Det siste på markedet er e-sigaretter med hasjkonsentrat, som ikke avgir noen lukt. Dersom brukerne ikke ønsker å bli ruset, kan de få et produkt uten det psykoaktive stoffet THC. Kristoffer Rønneberg

Shively sier at han ikke bare gjør dette for pengenes skyld.— Vi gjør dette for å redde verden, sier han.

- Dere skal redde verden?

— Ja. Forbudet mot narkotika skaper nød, sult og krig. Legaliseringsprosessen er en av vår tids store omveltninger. Så fort marihuana er legalisert og erstattet av regulerte markeder, vil det skape arbeidsplasser og frigjøre midler som ellers sløses bort på den meningsløse krigen mot narkotika, sier han.

Én av to for legalisering

Han viser til de siste meningsmålingene i USA, som viser at 58 prosent av amerikanerne nå støtter legaliseringen av marihuana. Kun 39 prosent er imot.

Han viser også til fengselsstatistikkene. Årlig arresteres 658.000 personer i USA for å være i besittelse av marihuana.

— Myndighetene kaster bort enorme summer på noe som folket er helt klart imot. Dette kommer til å endre seg fort. Forbudstidens berlinmur er i ferd med å bryte sammen, sier Shively.

Han er sikker på at han er riktig mann på riktig sted.

— Mange forbinder i dag marihuana med noe ulovlig, noe mørkt og skummelt. Vi skal ta ideen om en mafiastyrt Al Capone-bar og gjøre den om til Cheers, sier han, og refererer til den populære TV-serien fra 80-tallet om en hyggelig bar i Boston.

Konkurransen fra dagens produsenter, folk som Steve Morris, er ikke noe han frykter.

— Vi har allerede investert flere millioner dollar i dette. Konkurransen består av langhårede, uvaskede hippier. Jeg visste ingenting om marihuana for ett år siden, men jeg er et markedsgeni og så en gyllen mulighet da den åpenbarte seg. Vi kommer til å være først. Og vi kommer til å være størst. De andre kommer til å falle som fluer, sier Shively.

Tiden vil vise om han har rett. I mellomtiden handler folk i de stadig renere, stadig hyggeligere småbutikkene som i dag selger medisin til folk med legeresept.

Stuerent

Folk som Sky (24), som lenge slet med psoriasis men som i dag mener at daglig marihuanarøyking er årsaken til at han ikke lenger har hudproblemer.

Butikken Local Product of Colorado ligger midt i Denver og minner mest om et apotek. Alexenne Greenstone selger et stort antall cannabisprodukter, inkludert godteri, brus og kremer. Kristoffer Rønneberg

— Jeg prøvde masse annet først. Steroider, fototerapi, homeoterapi. Men for fem år siden anbefalte legen min en salve som inneholdt THC. Det hjalp umiddelbart, sier Sky, som ikke vil oppgi etternavnet sitt.Han er blitt godt kjent med de ansatte i den Seattle-baserte butikken The Joint.

— Det er en veldig hyggelig jobb, sier norskættede Monique Rydberg (20).

- Vi merker at dette blir mer og mer stuerent. Tidligere var det mest ungdom som kom hit. Nå begynner folk i alle aldre å innse at marihuana ikke er så farlig og at det faktisk kan hjelpe dem masse i hverdagen.

Tilbake i lagerhuset i Denver står Steve Morris og gliser.

— Hadde noen fortalt meg som 16-åring at jeg skulle leve av å dyrke og selge marihuana, ville jeg ikke trodd på dem. Dette er spennende tider. Jeg er heldig som får være en del av det, sier han, og klapper kjærlig på en plante av typen Lemon Grenade.

Fakta Fakta Rusmiddel fra hampplanten, som inneholder et stort antall psykoaktive substanser. Opprinnelig fra Sentral-Asia. Brukt som rusmiddel av mennesker i flere tusen år. Marihuana er det vanligste produktet, og består av tørkede toppskudd fra hunnplanten. Hasj er et sekret fra planten, som ofte har et høyt konsentrat av rusfremkallende virkestoffer. Det mest kjente virkestoffet er tetrahydrocannabinol (THC), et psykoaktivt stoff som kan gi en kraftig rus. Virkestoffet cannabidiol (CBD) regnes for å virke smertelindrende, og brukes også som legemiddel mot andre sykdommer. Selve planten kan også brukes til å lage produkter som papir, klær, tauverk og voks, og omtales da gjerne som hamp. Vis mer

Fakta Fakta Besittelse av cannabisprodukter er ulovlig i de fleste land, inkludert i Norge. De siste årene har stadig flere land begynt å legalisere cannabisprodukter, hovedsakelig til medisinsk bruk. Cannabis har vært et ulovlig rusmiddel i USA siden 1937. Siden 1998 har 20 delstater samt hovedstaden Washington, DC åpnet for salg og bruk av medisinsk marihuana. Delstatene Washington og Colorado vedtok i folkeavstemninger i 2012 å legalisere salget av marihuana til ikke-medisinsk bruk. Lignende avstemninger vil trolig bli holdt i California, Alaska og flere andre delstater i 2014. 58 prosent av amerikanerne støtter nå legaliseringen av marihuana, ifølge en ny meningsmåling gjennomført av Gallup. Vis mer